Diari Oficial de la Generalitat Valenciana


Sumari del DOGV 5575, del 10-08-2007 (2007/8725)

Notificació de la sentència dictada en les actuacions del procediment jurisdicció voluntària general número 174/2006.
---------------------------------------------------------------------------------------------------------------------

### Dades del document

Número de DOGV
:   5575

Data del DOGV
:   10-08-2007

Secció del DOGV
:   IV. ADMINISTRACIÓ DE JUSTÍCIA

Número del document
:   2007/8725


Data del document
:   31-05-2007

Organisme emissor
:   Jutjat de Primera Instància Número 2 d'Ibi

Tipus de document
:   Edicte

Descriptors 

:   * sistema judicial

Notificació de la sentència dictada en les actuacions del procediment jurisdicció voluntària general número 174/2006. [2007/8725]  
Procediment: jurisdicció voluntària. General 174/9013-AX  
Demandant: Uralita Tejados, SA  
Procurador: José Blasco Plá  
Sentència 60/2007  
Jutge que la dicta: Ramón González García  
Lloc: Ibi  
Data: 3 de maig de 2007  
Antecedents de fet  
1. El procurador el senyor Blasco Plá va presentar, en nom i representació d'Uralita Tejados, SA, el 24 de març de 2006, demanda d'expedient d'alliberament de gravàmens pel que fa a una finca rústica situada al terme municipal d'Ibi i inscrita al Registre de la Propietat de Xixona al tom 1285, llibre 95, foli 114, finca 7507. Esta finca la va adquirir l'actora en virtut d'escriptura de compra autoritzada pel notari de Madrid, Miguel Ruiz Gallardón García Rasilla, el 18 de juliol de 2005, amb el número 5681 del seu protocol, i que va donar lloc a la inscripció 2, de data 30 d'agost de 2005.  
2. A la demanda i al certificat registral, que s'aporta juntament amb la demanda, s'assenyala de quina manera sobre la finca de procedència de la finca número 7507, la finca 7/524, hi ha una càrrega registral inscrita en data 4 de setembre de 1905 i que consistix segons el dret de Federico Ghiglione Brotons, o la societat que amb la seua anuència i consentiment s'hi puga formar, a entrar a la finca i practicar tots els reconeixements que millor li convinguen per a aconseguir fer aflorar les aigües, sofre, carbó i tots els minerals que hi puguen haver al subsòl, per a això el senyor Ghiglione podrà obrir els pous, mines o galeries subterrànies que més li convinguen, entrar i traure els materials que per a esta finalitat necessite, extraure escombraries i fer, en fi, tot allò que el senyor Ghiglione vulga fer i practicar per a obtindre el resultat que vol aconseguir. Esta servitud personal es va constituir amb el caràcter de condicional, atés que s'assenyala que si el senyor Ghiglione o la societat o societats que amb la seua anuència i consentiment es formen no troben les aigües, els sofres, el carbó o minerals de qualsevol classe l'objectiu del qual volien aconseguir des del moment en què acaben els treballs i es desistisca continuar-los com a conseqüència de la caducitat de les mines que té denunciades en estos terrenys, quedarà sense efecte la servitud.  
3. Amb la demanda, a més a més del certificat registral a què s'ha fet referència, s'hi adjunten, a fi d'acreditar el no-exercici de la servitud personal durant més de 20 anys, manifestacions davant el notari del representant legal de l'empresa propietària de la finca número 7507 des de l'octubre de 1989 fins al 18 de juliol de 2005 i d'una persona que diu que ha treballat en esta finca des de l'any 1980 fins al mes d'octubre de 1989. Ambdós indiquen que no els consta que sobre la finca l'esmentat senyor Ghiglione Brotons haja exercit la servitud personal descrita anteriorment. A més a més, el demandant va sol·licitar que es lliurara un ofici a la Generalitat Valenciana perquè certificara que en els darrers 20 anys ningú no havia sol·licitat una llicència per a l'explotació minera de la finca.  
4. En la demanda se sol·licitava que, després dels tràmits legals establits en els articles 209 i 210 de la Llei Hipotecària, es dictara sentència en la qual es declarara l'extinció per prescripció de la servitud personal esmentada abans, i que se n'ordenara la cancel·lació registral de la inscripció, inscripció 4 de la finca 7/524.  
5. La demanda va ser admesa a tràmit mitjançant la provisió de 3 d'abril de 2006, que acordava incoar expedient d'alliberament de gravàmens i que, d'acord amb l'article 210 de la Llei Hipotecària, se citara els possibles hereus del senyor Brotons a través del tauler d'edictes d'este Jutjat i del Jutjat de Pau d'Ibi i de l'Ajuntament d'Ibi i en el Butlletí Oficial de la Província d'Alacant i que si no compareixia ningú es reiteraren una segona vegada estos anuncis. També s'acordava lliurar l'ofici sol·licitat.  
6. Consten publicats edictes en el Butlletí Oficial de la Província d'Alacant i al tauler d'edictes d'este Jutjat número 2 d'Ibi i a l'Ajuntament d'Ibi durant 10 dies hàbils. Consta en actuacions un certificat del director territorial de la conselleria d'Empresa, Universitat i Ciència a Alacant que assenyala que, consultada la Unitat de Mines, no consta a nom de Federico Ghiglione Brotons, amb data posterior a 1980, cap dret miner ni atorgat, ni en tramitació.  
7. Mitjançant la provisió de 4 d'octubre de 2006, pel fet de no haver comparegut cap hereu del titular registral de la servitud personal, s'acordava tornar a publicar els corresponents edictes. Mitjançant la provisió de 27 de novembre de 2006, s'acordava traslladar l'expedient al Ministeri Fiscal perquè n'informe. Consta en actuacions un informe del Ministeri Fiscal de 4 de desembre de 2006, que assenyala que es pot considerar extingida, per prescripció, la servitud personal objecte d'este procediment.  
8. Una vegada rebudes les actuacions el 13 de desembre de 2006, es va acordar, mitjançant la provisió de 13 de desembre de 2006, que quedaren sobre la taula de sa senyoria perquè es resolguera si bé mitjançant la provisió de 20 de desembre de 2006 es va requerir a la part actora perquè aportara la referència cadastral de la finca, cosa que va fer l'actora mitjançant un escrit presentat al deganat el 25 de gener de 2007 i que va tindre l'entrada en este Jutjat el 9 de març de 2007, que assenyala que la referència cadastral de la seua finca és 01884Z663291657381VT.  
Fonaments de dret  
1. L'article 209 de la Llei Hipotecària establix que el procediment d'alliberament de gravàmens s'aplicarà per a cancel·lar hipoteques, càrregues, gravàmens i drets reals constituïts sobre una cosa aliena que hagen prescrit d'acord amb la legislació civil, segons la data que conste al Registre.  
D'acord amb l'article 210 de la Llei Hipotecària, este Jutjat és competent, atés que la finca sobre la qual es troba constituïda la servitud personal la inscripció o anotació de la qual es tracta de cancel·lar, es troba en este partit judicial. El demandant ha presentat amb la demanda el certificat registral oportú d'acord amb la regla segona de l'article 210 que diu que s'adjuntarà un certificat registral que acredite que el sol·licitant és el titular registral de la finca i en el qual s'inserirà, literalment, la menció, anotació o inscripció que es pretenga cancel·lar.  
També, d'acord amb l'article 210 de la Llei Hipotecària, s'han realitzat dues crides a través del Butlletí Oficial de la Província d'Alacant i dels taulers d'edictes d'este Jutjat i de l'Ajuntament i el Jutjat de Pau d'Ibi, sense que haja comparegut ni el titular registral de la servitud ni cap altra persona que al·legue ser-ne l'hereva. Finalment, i d'acord amb la regla setena de l'article 210 de la Llei Hipotecària, s'ha traslladat al Ministeri Fiscal perquè n'informe.  
L'apartat segon de l'article 546 del Codi Civil establix que les servituds s'extingixen pel fet de no usar-les durant 20 anys.  
Sobre la base de la antiguitat de la servitud objecte d'este expedient, constituïda l'any 1905, a les declaracions davant notari adjuntades a la demanda i al certificat del director territorial de la conselleria d'Empresa, Universitat i Ciència a Alacant, s'entén acreditat, als sols efectes del present procediment de cancel·lació d'inscripcions o anotacions registrals d'hipoteques, servituds, gravàmens o drets reals constituïts sobre cosa aliena, que la servitud personal descrita en el fet segon d'esta resolució a favor de Federico Ghiglione Brotons sobre la finca 7/524, assentament 4, tom 388, llibre 38, foli 136, finca de procedència de la finca situada al terme municipal d'Ibi i inscrita al Registre de la Propietat de Xixona al tom 1285, llibre 95, foli 114, finca 7507, s'ha extingit com a resultat del transcurs del termini de prescripció de 20 anys establit en l'article 546.2 del Codi Civil.  
2. Pel que fa a les costes d'este procediment, atesa la naturalesa d'este i l'absència d'oposició, no procedix fer expressa imposició d'estes costes. Cada part haurà de pagar les costes causades a la seua instància i les comunes a mitges.  
Part dispositiva  
S'ordena la cancel·lació de la inscripció registral de la servitud personal inscrita a favor de Federico Ghiglione Brotons sobre la finca rústica situada al terme municipal d'Ibi, propietat d'Uralita Tejados, SA, amb el codi d'identificació fiscal Z86972937, finca 7/7507 d'Ibi, inscrita al tom 1285, llibre 95, foli 114, per la procedència de la finca 7/524, inscripció 4a, tom 388, llibre 38, foli 136, atés que s'entén suficientment acreditat en este procediment l'extinció per prescripció d'esta servitud.  
El que s'ha dit anteriorment s'entén sense perjuí del dret d'altri a acudir al juí declaratiu que corresponga i sol·licitar que es declare la no-extinció de la servitud.  
No es fa expressa imposició de les costes. Cada part haurà de pagar les costes causades a la seua instància i les comunes a mitges.  
Manera d'impugnació: mitjançant un recurs d'apel·lació davant l'Audiència Provincial d'Alacant (art. 455 de la nova Llei d'Enjudiciament Civil).  
El recurs es prepararà a través d'un escrit presentat en este Jutjat en el termini de cinc dies hàbils comptadors des de l'endemà de la notificació, limitat a citar la resolució apel·lada, manifestant la voluntat de recórrer, amb expressió dels pronunciaments que impugna (art. 457.2 de la nova Llei d'Enjudiciament Civil).  
Esta és la meua sentència, que pronuncie, mane i firme.  
Publicació: la sentència anterior la va llegir i publicar el jutge que l'ha dictada, constituït en audiència pública en el dia de hui. En done fe».   
Ibi, 31 de maig de 2007.- La secretària: Lauri Revert Soriano.